Yngvild Aspeli

**Yngvild Aspeli** (født 1983) er en norsk skuespiller, regissør og figurmaker. Hun er kunstnerisk leder i kompaniet Plexus Polaire. Siden 2022 er hun også leder for Figurteatret i Nordland.

## Utdannelse
Aspeli har sin figurteaterfaglige utdannelse fra Ecole Jacques Lecoq i Paris og Ecole Nationale Supérieure des Arts de la Marionnette i Charleville-Mézières.

## Kunstnerisk virke

### Med Plexus Polaire

#### ''Signaler'' (2011)
Produksjonen *Signaler* (fransk tittel *Signaux*) fra 2011 bygget på novellen med samme navn fra novellesamlingen *Fantomsmerter*, som var debutboken til forfatteren Bjarte Breiteig.

Dokumentasjon av denne produksjonen inngår i den permanente samlingen til musées Gadagne i den franske byen Lyon; en institusjon som omfatter Frankrikes største figurteatermuseum Musée des Arts de la marionnette. Museet har (per 2018) publisert på sine nettsider et klipp fra produksjonen *Signaux*.

#### ''Opera Opaque'' (2013)
Compagnie Plexus Polaire beskriver handlingen som en «cabaret macabre», med Madame Silva som stykkets hovedperson.

Denne produksjonen er en svart komedie som kombinerer figurteater, med en teaterfigur i menneskestørrelse som føres av to figurspillere, med skyggeteater.

#### ''Aske'' (2014)
Etter å ha lest Gaute Heivolls roman *Før jeg brenner ned*, ble Yngvild Aspeli inspirert til å utforske dramaet i romanen på scenen. Aspeli og Plexus Polaire utviklet ideen sammen med Figurteatret i Nordland og det franske Compagnie Philippe Genty. Resultatet, forestillingen *Aske* (på fransk *Cendres*), hadde premiere i 2014. Produksjonen ble en stor suksess både i Norge og utenlands. Den stod også på programmet da den første Go Figure!-festivalen ble arrangert i Oslo i juni 2018.

#### ''Chambre Noire'' (2017)
Produksjonen *Chambre Noire* (norsk: *Mørkerom*) er inspirert av romanen *[[Drømmefakultetet]]* av svenske Sarah Stridsberg. Romanen vant Nordisk råds litteraturpris i 2007, og var Stridsbergs eksperimentelle fremstilling av livshistorien til amerikanske Jean Solanas (1936-1998) – kvinnen som i desperasjon forsøkte å ta livet av Andy Warhol.

#### ''Moby Dick'' (2020)
Aspeli og hennes kompani har omarbeidet Herman Melvilles roman *[[Moby Dick]]* for figurteaterscenen. Aspelis utgangspunkt var at hun ville flette romanen sammen med historien om samfunnene på Nordvestlandet som var knyttet til klippfiskproduksjonen som var sentral i norsk økonomi fra midten av 1800-tallet. Aspelis egen bestefar var sjømann med røtter i et lite fiskerisamfunn på Mørekysten.

Produksjonen skulle etter planen ha premiere i 2020, på den internasjonale teaterfestivalen i Avignon. På grunn av coronaviruspandemien måtte premieren utsettes. I *Moby Dick* er det totalt femti figurer i spill på scenen i løpet av forestillingen.

***Dracula – Lucy's Dream'' (2022)'''

I denne produksjonen er utgangspunktet [[Bram Stoker]]<nowiki/>s roman om vampyren grev [[Dracula]].

***Et dukkehjem* (2023)*'

Høsten 2023 hadde Aspeli og Pléxus Polaire premiere på sin figurteaterversjon av Ibsens *[[Et dukkehjem]]*. I denne produksjonen er Aspeli selv figurfører på scenen, med stykkets hovedperson «Nora» som den sentrale figuren hun fører. NRKs teateranmelder skrev om forestillingen at den blir «[e]n gjenfortelling av Ibsens verk, satt til gamle dager, fortalt med et nåtidig språk og klare, spennende effekter. Ibsen blir lett å forstå, figurene gjør fortellingen intuitiv for et publikum som lever i en tid der skilsmisse ikke lenger er noe ekstraordinært.» Om Aspelis innsats som figurfører skrev anmelderen: «Dukkespillet er så presist og godt at en til tider glemmer at dette er figurer i en dukkemakers grep.»

### Andre produksjoner
Aspeli har også samarbeidet med så vel institusjonsteatre som andre frigrupper enn sitt eget kompani.

#### ''Tornerose'' (2017)
I 2017 hadde forestillingen *Tornerose* premiere på Teater Innlandet med Yngvild Aspeli som regissør og én av produksjonens to figurmakere. Den andre figurmakeren var russiske Polina Borisova, som også var scenograf for oppsetningen. Forestillingens Tornerose ble fremstilt av en teaterdukke, og produksjonen omfattet også elementer av skyggespill. Det  var en samproduksjon med britiske Jammy Voo Theatre i samarbeid med kompaniet Rhum and Clay.

### Figurteatret i Nordland
Per 2024 er Yngvild Aspeli leder av Figurteatret i Nordland (FiN); hun ble ansatt på åremål i 2021 og etterfulgte Preben Faye-Schjøll. Aspeli tiltrådte i stillingen i 2022.

## Referanser


## Eksterne lenker
* Om Yngvild Aspeli på nettstedet www.sceneweb.no. Besøkt 15. februar 2018.
*Nettsidene til Aspelis kompani Plexus Polaire. Besøkt 19. juni 2018.
* Trailer til forestillingen ''Aske'' på nettstedet Vimeo. Besøkt 15. februar 2018.